ghedeon coca 


poeme 


Cluj-Napoca, 2022 


Mărturisitorii: Ghedeon Coca 


„„Ghedeon Coca. S-a născut în luna Septembrie 
(26 septembrie) 1908, în comuna Volovăţ (jud. Rădăuţi). 
Cele dintâi şase clase de liceu le-a făcut la Rădăuţi. A 
terminat liceul la Cluj („Gheorghe Barițiu“). Tot acolo şi- 
a luat bacalaureatul în anul 1928. A făcut un an la 
Academia de înalte studii comerciale din Bucureşti. 
Studiază dreptul la Iaşi (unde şi-a luat licenţa în 1936 — 
n.r.). 


A debutat la revista „Muguri“ din Rădăuţi. Prima 
sa poezie apărută în „Junimea literară“ a fost „Popas“. | 
s-au publicat numeroase poeme în foiletonul ziarului 
„Glasul Bucovinei“, în „Răboj“ (Bucureşti) şi în „Ecoul“ 
(Bucureşti). Pregăteşte un ciclu de poeme, „Peisagii 
rustice.“ (Junimea literară, nr. 1-6/1932, p. 236). 


Ghedeon Coca, „sufletul îngenunchiat de drum” a 
fost funcţionar, cariera lui începând la Storojineţ şi 
încheindu-se, după ce funcţionarul „îmbătrâneşte tăcere”, 
la Rădăuţi, în 1976. A publicat cărțile de poezie 
„Confesiuni adolescentine“ (Cernăuţi, 1937) şi „Alge“ 
(Cernăuţi, 1938), într-o „tăcere de moarte”, apoi, când 
„deasupra un vaier s-a frânt”, a preferat tăcerea şi 
anonimatul, deşi „îşi scrie poemul / pe hârtii de pământ”. 


p, 


Marcată de nostalgia depărtării („şi năvălesc ca 
şerpii la vale străzi lucioase, / şi iar se-ntorc spre mine, şi 
plec cu ele. Unde?” sau „spre undeva departe duc 
drumuri lungi, duioase”), poezia lui Ghedeon Coca, 
frumoasă, delicată şi aproape vizualizantă, „şi depănând 
din urmă lăuntrică durere”, are o cuminţenie a spiritului 
Şi o disciplină a cuvântului care subjugă. 


Ghedeon Coca 
Los dnadaada ada a damă 


Popas 


În care vreme m-am oprit nu ştiu, 

din stâncă singur mi-am făcut Jăratec 
şi-n vatra mea ard visele târziu; 

cum mă frământ în noapte singuratec... 


Aş vrea să-ncep din nou, cu nou avânt, 
dar zările sunt ferecate, 

şi-n două parcă cerul greu s-a frânt 

şi a căzut imens cavou pe sate. 


(Junimea Literară, An 21, 
Nr. 1-6, 1931, p. 157) 


Copilăria 


Copilăria dură ca nordicul ţinut, 

măcar atât de mică, dar făr” nici o bucurie, 
se duse ca o seară pe drumul nebătut 

ca niciodată iară în viaţa-mi să revie. 


Şi-n mina asta din zi în zi mai mare, 

şi depănând din urmă lăuntrică durere, 
păşind pe aspră stradă, îmbătrânesc tăcere, 
îmi văd pe ziduri umbra: macabră-nfăţişare. 


(Junimea literară, nr. 1-6/1932, p. 236) 


Miraj 


Copacul in curata mea visare 

din seară frunza verde şi-a deschis; 
şi în adânca, întâia lui uitare — 

ce nins în jur incomparabil vis. 


Şi viaţa mică-ntâia oară-i marc. 
S-a făurit în jur de nu ştiu unde: 
şi varsă curcubeie-n ape clare 
mirajul zării în albastre unde. 


Să nu dispari în ţarini de lumină, 

pe drum neclar în şerpuire vie, 

mă tem s-ating pământul de hermină, 
mă tem să-ntind şi mâna albă ţie. 


(Junimea Literară, An 21, 
Nr. 7-12, 1932, p. 237) 


Insemnări pe un caiet 


Înflori în pisc de cer mănunchi de stele, 
dar satului, în care dorm de-aseară, 
case albe cu fereşti fără perdele, 

cum de obicei la noi, la ţară. 


Fuior de vânt un câine-n lanţ trezi: 
pe valea satului lătrat e oare? 
decodată că în noapte s-auzi 

ca un oftat de tânăr om ce moare. 


O uşă-nchisă. Fără foc in vatră. 
Cenuşă răscolită de priviri... 

Şi în caietul meu însemn ca-n piatră 
vreo câteva trezite amintiri. 


(Junimea Literară, An 21, 
Nr. 7-12, 1932, p. 237) 


Oraş 


Îmi pare noaptea mea urbană un cavou; 
un semi-obscur de felinare infernale; 

ŞI iar aş vrea s-opresc duiumul meu de cai 
în linişti de mormânt, albastre, matinale. 


În tâmplă nu se urcă zbuciumul de jos, 

şi îmi închide geamul mâna nopţii rece; 
mă tem de înnoptările târzii, că dor, 

mă tem de pasu-ntârziat pe stradă rece. 


Ai stors din mine sânge mult şi sânge tânăr; 
oraş, m-ai rechemat în larma ta de gheaţă, 
cu ură mi-ai strivit sub pleoapa ta de fier 
din viaţa mea cea mai frumoasa dimineaţă. 


(Junimea Literară, An 21, 
Nr. 7-12, 1932, p. 237) 


Rămas bun 


Rămas bun, casă cu prispele de lut, 

pe care am dormit noaptea de atâtea ori, 
când ardeau luminile stelelor — surori — 
pe streşina cu fruntea lăsată spre trecut! 


Eu plec, de-acum, departe, într-un oraş 
să-mi caut o slujbă la stat sau la comună 
şi singură te las să fu — sub lună 

şi sub cerul rotund şi alb ca un răvaş. 


Voi avea bani şi haine frumoase 

şi mă voi plimba prin parcuri splendide; 

hai, poartă săracă, te deschide 

să mă cuprindă vitrinele cu lumini de mătase. 


Ogradă cu bălării, rămâi cu bine 

şi tu, fântână cu ciutura plină de ani 
învelită în licheni gălbui ca nişte bani 

şi care pândeşti răsăritul soarelui pe coline, 


dimineaţa, când s-aprinde pădurea 

şi fumegă spre cer de parcă-ar fi o jertfă sfântă 
a pământului umed care suferă şi cântă 

când îi taie fructul coasa şi securea. 


Rămas bun, viaţă săracă şi sat bătrân 

în care mi-am îngropat copilăria blajină, 

şi tu, răscolită de toamne grădină, 

că eu mă duc în oraş cum a-i merge la stăpân: 


să fiu slujbaş, să lucrez pentru ţară, 
să-mi zică oamenii domn şi să fiu 

un scriitor de dosare cu gândul pustiu 
de dimineaţă şi până în târziu de seară. 


(Revista Bucovinei, nr. 8/1943, p. 384) 

Minoră 


Cerul azi e-atât de-aproape 
în lumina lui de stea, 

că-i proptit de streşini parcă 
şi proptit pe mâna mea. 


Şi seninul lui de gheaţă 
e un şipot de ureche; 

şi în şipot e-o baladă, 

o baladă tare veche. 


Parcă un copil odată 
cerul încercând să-l suie 
l-a-necat seninul rece 

ŞI nici azi copilul nu e. 


Chipul lui e-atât de-aproape 
în lumina lui de stea, 

că aştept în geam să bată 
mâna lui cu mâna mea. 


(Zaharia, E. Ar., Antologie rădăuţeană, 
Cernăuţi 1943, p. 37) 


ISI 


Linişte pe gând 


Privind în urmă, în al lumii fund 
rămân ades cu gândul atârnat 

în golul cu-un ocean nemăsurat, 
departe mult de globul meu rotund. 


Străbat mereu genuni după genuni 
şi tot în altă noapte grea ajung; 
mi-i strigătul zadarnic mai prelung 
şi mult lăsat în urmă de furtuni. 


Nu-i nici corabie şi nici catarg, 

nici Carul Mare să se lase-n mări, 

nici cruci, nici morţi, să ardă lumânări, 
nu-i şes să i se poată spune larg. 


De-a pururi să se nască doar osânde 

pe care să le ducă rob cu rob — 

Trudit, din mii de globuri prind un glob 
şi-arunc cu el în goluri fumegânde. 


Dar iată, mă prăvăl şi eu în rând 

cu toată goana lumilor din Jur; 

Şi cât n-aş da pentr-o boccea de-azur 
şi pentr-o streaşină de linişte pe gând. 


(Revista Bucovinei, nr. 9/1943, p. 414) 

Preumblare nocturnă 


Zbor negru peste lume în trecere de ore... 
Secundele rămase să-mi bată surd în tâmple, 
le ştiu, ci vin din turnuri înalte, solitare, 

şi parcă-aştept ceva acum să se întâmple 


Pe treptele dărâmate de-atâta umbră neagră, 
în alte vremuri parcă stă gândul meu să plece. 
În zarea ca şi fumul abia se vede, mică, 

o stea, doar numai una, tremurătoare, rece. 


Mă înconjură umbre ascunse în unghere 
şi năvălesc ca şerpii la vale străzi lucioase, 
ŞI iar se-ntorc spre mine, şi plec cu ele. Unde? 


Spre undeva departe duc drumuri lungi, duioase. 


(Junimea literară, nr. 1-3/1933, p. 32) 

Rustică 


Amurgul urcă stânci cu braţele de sânge; 

pe şes verzi ciuturi zăvorite de fântâni. 

Din arcul cerului ce peste câmp se frânge 
cresc linişti străvezii şi-adorm pe albe mâini. 


Spre un adânc de zodii, o cumpănă se pleacă 
şi-un gând, să ispitească izvoru-n rădăcini; 
secerătorii trec şi tot au să mai treacă 

cât drumul s-o vedea în seară şi lumini. 


Încet sonore zări în gol se depărtează. 
În spice melodii de minunat decor. 
Privind oglinda asta Domnul se visează 
pe calea pământeană un rustic călător. 


(Alfa, anul 1, no. |, 
octombrie 1933, p. 1) 

Peisaj 


Cloroticele roze frâng serile pe strune, 
pe ape ațipiră tristeţile sonore, 

cu braţele întinse dorm sălciile nebune, 
din trestii iese fumul şi suie printre ore. 


Adoarme-un fluier liniştit în dans de umbre frânt, 
amurgul se înalță pe inimi ca un val; 

o, mâinile de vaier ţi s-au pierdut în vânt, 
madonele de-o noapte vorbesc în ceasul pal. 


(Alfa, anul 1, no. 1, 
octombrie 1933, p. 4) 

Confesiuni adolescente (1) 


N-am înţeles povestea biblică, 

n-am stat cu îngerii în sfat de seară: 

şi-n viaţă n-am iubit nimic mai mult ca doina 
cântată simplu-n strune de vioară. 


Fântâna-mi oglindi copilăria 
trăita melancolic pe aproape 

de casa veche cu fereşti pe care 
îşi oglindise cerul limpezi ape. 


Pe gârle astăzi vânt de toamnă 
plăpânde frunze scutură pe Jos, 
odată am trăit o zi de aur 

cu miei albi în soare stând frumos. 


(Înnoirea, Anul I, nr. 3, 1937, p.2; 


Zaharia, E. Ar., Antologie rădăuţeană, 
Cernăuţi 1943, p. 36) 

Confesiuni adolescente (V) 


Aş vrea să cred în pozele de-abecedar 
ca un copil naiv din clasele primare; — 
să-mi fac din ape cer şi din pământ un dar; 
cuminte să mă joc şi toţi să-mi dea iertare. 


De-o fi să-mi pierd pământul dur de sub picioare 
sau soarele de aur să mi-l pierd în noapte, 

să-mi spună tata c-o să-mi cumpere un soare 

şi un pământ şi mama să-l confirme-n şoapte. 


Să cred că viaţa nu se stinge niciodată, 

că Dumnezeu e-un moş bătrân, înalt şi bun; 
şi spre biserica spre țarină lăsată, 

cuminte, îngerii că trec, duminica pe drum. 


(Zaharia, E. Ar., Antologie rădăuţeană, 
Cernăuţi 1943, p. 37) 

Confesiuni adolescente (IX) 


Mi-i sufletul îngenunchiat de drum 
de când îmi cunoscură paşii bezne; 
prin râul vremii mele mă strecor 

şi pietrele din fundul lui mă dor 
cum am însângerate gânduri şi 
însângerate glezne. 


Port zarea grea pe umeri şi nu pot 
să beau azurul apelor din ea 

în care au căzut luceferi obosiţi 

şi dorm îmbrăţişaţi cu veşnicia. 


(Junimea literară, nr. 4-6/1933, p. 84) 

Confesiuni adolescente (X) 


Fântâna în gol a zăcut 

şi lângă vârsta de foc; 

un om adormit lângă lut 
îşi creşte blestem şi noroc. 


E-o tăcere de moarte; 
deasupra un vaier s-a frânt; 
cineva îşi scrie poemul 


pe hârtii de pământ. 


(Junimea literară, nr. 4-6/1933, p. 84) 

Poem pentru sfârşit adolescent 


Vârsta asta ce se-ncheie 

cât de-amară-i numai cu o ştiu; 
vină, ai să treci prin ea ca pe-o alee 
de singurătate şi pustiu. 


Ca nisipul umed sub picioare 
curge nesfârşit şirag de zile 
ŞI prin sânge tânăr, călătoare 
ore cad şi gânduri inutile. 


Mai privesc odată-n urmă; ceaţă 
se întinde străvezie până 

într-un şes de-argint şi dimineaţă 
cu înalte cumpeni de fântână. 


Uite, trece-ncet copilăria mea, 
mai singură ca orişicine; 

şi te-aştept de unde bucuria 
îmi fu dat să nu o vadă nime. 


(Streinul, Mircea, Poeți tineri bucovineni, 
Bucureşti 1938, p. 40) 

Poeme pentru sfârşit adolescent 


Trosnesc în adânc fântânile. 
Să trec în altă vârstă, 

să deschid un nou anotimp, 
sângele roagă mâinile. | 


În palmele serii şuier vremea; 

tu ai rămas ca un gând în călimară; 
ce-mi pasă când şi unde 

te voi iubi întâia oară. 


Trec singur cu sângele; 

batista lunii flutură. 

Lângă uşile prin care voi intra 
toate semnele vechi se scutură. 


N 


O Basarabie de metal şi singurătate. 
Ploaia arc sunetul ciocanelor din mine; 
anotimpul bate în cuie serile 

pe acoperişul caselor din sate. 

Copacii au sucombat în fum. 

Norii sunt ca berze călătoare 

spre toate ceţoasele toamne viitoare, 
spre care ne-ntoarcem noi singuri, acum. 


Întind mâinile şi mâinile gem, 

în vânt, ca două cerşetoare. 

Orele cad din ceaţă şi blestem 

peste acest preludiu de moarte zâmbitoare. 


(Junimea Literară, an 24, 
nr. 1, 1935,p. 13) 

Călătorie 


Catarge răscolesc cerul ca o vatră 

în care e numai tăciunele cărnii şi sângele tânăr; 
de ceaţă multă luceferi nu străbat pe umăr 

şi bolta e prea grea de infinit şi piatră. 


O pasăre ca setea de necunoscut şi etern 
cu aurore mă înşeală şi cu aparente maluri; 
îmi bat din spate anii şi amintiri şi valuri 
şi zilele ca pâcle pe goluri se aştern. 


Îmi ştie ceața mersul prin care umblă meduze 
ca prin nisipul umed al stepelor saline; 
iată-mă singur şi niciodată nu va ştie nime 
câtă vreme duc pe braţe şi cât amar pe buze. 


Cad stelele rotunde ca orele-n abis 

şi ca şopârlele merg serile pe mare; 

în faţă creşte-un sfinx ca ultima depărtare 

şi vânturi mă cuprind în albastre iederi de vis. 


Se vor dezlănţui amurguri mari de ceară, 
vor porni arbori cu rădăcini de blestem 

şi va fi totdeauna o zădărnicie în poem 

şi totdeauna o paloare de cânt şi de vioară. 


(Frize, Anul I, No. 5, 1934, p.7) 

Fregata 


Era-nserarea mării rugăciune 

şi luna albă prinsă de catarg; 
fregata ne ducea-n al vieţii larg 
mereu împinsă de albastre dune. 


Abia desprinşi de mal şi ne-mpingea 
spre sângele străbun din adâncime 
vârtejul nesfârşitelor coline, 

cu vârfuri albe-n spuma lor de nea. 


Stam pe dunetă şi visam destinul. 
Fosforul algelor ne lumina 
singurătăţile şi inima — 

şi-nalt catargul ce-ajungea seninul. 


Prindea frumoase zâmbete de stea 
oglinda sângelui adolescent; 

se cobora pe valuri cerul aparent 

şi spre deserturi largi fregata ne ducea. 


N 


Mătasa algelor subțiri foşnea 
plutirii noastre-n larg de elegii, 
şi tot mergeam prin aspre vijelii 
spre steaua care nu se mai vedea. 


Crescuţi din azuratele coline 
luceferi albi ne sărutau pe buze; 
şi-adâncuri de blesteme şi meduze 
ne împingeau în viscol de destine. 


Târziul tot mai mare se făcea 

şi ne bătea în vârste-al mării vânt; 
eram departe, tare, de pământ 

şi-un cer de ceţi de cer ne despărţea. 


III 


Am dat de neguri şi catargele 

s-au rupt. Şi poposiţi pe-al mării şes 
ne ustura al vieţii ne-nţeles 

cum ustură destinul algele. 


Deasupra noastră zboruri ne-nţelese, 
să nu mai poposească niciodată, 

în nici 0 vârstă şi pe nici o piatră, 
mereu se desfăceau din pâcle dese. 


Cu mâinile întinse ne-am rugat 
s-ajungem albe zările rotunde, 
dar zările se prăbuşeau în unde 

sub cerul nostru greu înceţoşat. 
IV 


Noi de-am trecut prin lănci de zodii rele 
şi ne-am supus naufragiului marin, 

ni-s rănile în larguri de senin 

şi strălucesc alăturea de stele. 


Spre ţărmuri mari de-nşelăciune 
epavele ne duc să poposim, 

dar cum am vrea în toate să mai fim — 
genunchii ne rămân în rugăciune. 


(Streinul, Mircea, Poeți tineri bucovineni, 
Bucureşti 1938, p. 40) 

Poem 


Lance de luceafăr 

în perdea străbate, 
ca să-ţi fie noaptea 
albă ca o carte. 


În oglinzi de aur. 
inimă rămasă, 
stele ţi-or aduce 
linişti de mătasă; 


caută şi ghiceşte 
cât e până unde 
luna mea de gheaţă 
visul îşi ascunde 


şi de ce luceferi 
în această pace 
gândul mi-l străpung 
cu albastre ace. 


(Streinul, Mircea, Poeți tineri bucovineni, 
Bucureşti 1938, p. 43) 

Poem 


În seara săracă lumina e uscată. 
De-acum ce-ar trebui să nu mai fim? 
Copacii-aceştia nu m-au văzut niciodată 
şi-acum stăm faţă în faţă şi ne privim. 


C-am stat la rădăcina lor, în asfinţit 
cu inima mea de neguri cutremurată, 
că mi-au fost dragi şi-am iubit 

ei nu mă vor uita niciodată. 


Au în fiecare şopot un cuvânt 

Şi-n braţele lor e iubire; 

mă vor purta în frunzele din vânt 

şi ca pe-un prieten bun, în amintire. 


Am fost lângă ei, împreună să fim 
măcar o singură seară 

şi-acum stăm faţă în faţă şi ne privim 
amurgul cum ne duce de subsioara. 


(Streinul, Mircea, Poeți tineri bucovineni, 
Bucureşti 1938, p. 43) 

Poem 


Lângă Dumnezeu e numai vreme moartă 
şi numai amintirea mea e de pământ; 

deasupra nopţii şarpele lunii mi-o poartă 
peste ogoarele ţării sub umbrele de vânt. 


Unde te voi găsi, frumoasă fecioară, 
să duci satul în câmpii de revoltă 

şi pârâul sângelui ca o vioară 

să cânte poemul înalt ca o boltă? 


Lângă tinereţea mea nu e nime 

numai zile viscolesc peste minutare bolnave; 
ŞI singure cresc rănile în mine 

ca stelele de sânge în stepele slave. 


(Frize, Anul I, No. 6-7, 1934, p. 1) 

Alge 


Pădurile de alge în viscol de mărgean 
meduzele frământă şi visul lor rotund, 
robite sărutării albastrului ocean, 

în tragica prezenţă a nopților din fund. 


Pe ape de azururi când fluieră catarguri 

şi scoicile-n adâncuri fac sunetul prelung, 
pădurile de alge pornesc încet spre larguri 
şi madrepori cu suliţi în trupuri le străpung. 


Viziuni orizontale şi arbori orchestrali 

se văd în verzi miragii pe ţărmuri aparente; 
şi cern prin pânza apei luceferi muzicali 
şuviţe de lumină pe văi fosforescente. 


Şi după-ndelungate, acvatice viziuni, 

ca după un incendiu, câmpia pare arsă; 

şi mâni subțiri de alge se prind în rugăciuni 
cum visul lor de-a pururi s-a prefăcut în farsă. 


(Streinul, Mircea, Poeți tineri bucovineni, 
Bucureşti 1938, p. 44) 


30 


Poem 


Cu fiecare zi eu mor puţin 

şi cu fiecare zi durerea e mai mică; 
sub inima lunii de aur 

sunt stele care cad şi altele se ridică. 


Ascult cu degete de toamnă 

cum miază-noaptea bate-n geam; 
e-o elegie-n fiecare sunet 

şi-o elegie fiecare ram. 


Cu trene lungi peste ani de tristeţe, 
prietenă lună, cu ochiul de venin, 
sub facla ta de lumină ciudată 

cu fiecare zi eu mor câte puţin. 


(Zaharia, E. Ar., Antologie rădăuţeană, 
Cernăuţi 1943, p. 38) 

Poem 


Tată, acoperişul casei îmbătrâneşte 
şi se lasă tot mai jos: 

şindrila-i de fum 

şi uite, cât de frumos, 

mai încolo, peste drum, 

câmpul înverzeşte. 


Să ne facem o căsuţă de lut 
pentru nemurirea noastră, 
din ţărână şi nuiele; 
de-asupra lăicerului cerului 
şi-un crâng de stele. 


Câte amintiri n-or străbate 
până la noi în singurătate? 
Hai, tată, să-ncepem de azi, 
secera lunii ne va tăia 
crengi din vârfuri de brazi. 


Mâinile tale înfiorate 
vor închega din trecut 
mici cărămizi de lut; 

şi din bucăţi de lumină 
ne vom urca mormântul 
frumos ca o colină. 


(Zaharia, E. Ar., Antologie rădăuţeană, 
Cernăuţi 1943, p. 38) 

Poem 


Am sufletul ca o floare de câmp 

pe care mi-am adus-o între file de carte, 
să fie în adevăratul ei veşmânt 

de ofilire şi moarte. 


Acum aud cum minutele ei se scutură 
şi se lovesc de pereţi şi perdea, 

şi tot mai răvăşite sunt petalele 
răstignite pe litera din cartea mea. 


O privesc încordat cum peste filă 
creştetul ei încă tânăr şi-l îndoaie 
ŞI, ca să-i surprind suflarea grea, 
aş vrea să fac noapte în odaie. 


Să închid cartea aceasta cu zodii, 

în care floarea mea din câmp culeasă 

s-a scuturat de tot şi s-a stins, 

singură şi departe de livada ei de mătasă. 


(Bucovina Literară, Anul II, 
No. 70, 1943 p. 5) 

Păianjenul 


Un păianjen mure cât un cui, 
ruginindu-şi serile şi gâtul, 
biruind tăcerea şi urâtul, 

a îmbătrânit in pânza lui. 


Am împins lumina, dar îl doare, 
Că-nceput să se frământe, şi 
parcă-i gata de-a se prăbuşi, 
dar îl tine pânza de picioare. 


Şi călcând încet pe fire-n sus, 
el apare-ncovoiat din spate 
cum îşi duce prin singurătate 
anii de unghere şi apus. 


(Revista Bucovinei, Anul II, Nr. 12, 
Decembrie 1943, p. 603) 

Steaua 


Până-n geam coboară.anume 
să mă strige-ncet pe nume, 
să-mi citească tot amarul, 
zodia şi calendarul. 


Cum e mică — un inel — 

aş fi vrut-o mai altfel; 

stând pe umăr, stând în viaţă, 
ba e caldă, ba de gheaţă. 


În octomvrie, — ea o ştie, 
că am doruri de câmpie 
şi de aceea mă tot ia 
singur să mă duc cu ea. 


(Revista Bucovinei, Anul II, Nr. 11, 


Noiembrie 1943, p. 548) 

Confesiune 


Sunt pentru plecarea stelelor spre sud 

şi pentru mersul lor monoton şi clar; 

sunt pentru cuvântul „moarte“ spus sincer şi crud, 
pentru solemnitatea tăcerii şi pentru poemul amar. 


Identificat cu tristeţile din victorii 

şi cu visul alb al iederii întristate, 

anii mei poartă semnul deşartelor glorii 
sub suişul lumii durut de singurătate. 


Sunt pentru scuturarea orelor în vânt 
şi pentru călătoria în deşert a serilor; 
Şi să nu se ştie bucuria din acest cânt. 
Sunt pentru stingerea luminii vrerilor. 


(Junimea Literară, an 24, 
nr. 3-4, 1935 p. 97) 

Poeme pentru Tusea 


Eu nu mai cred în biblica poveste 
şi nici în imnul lumii călătoare; 

e un poem de ceruri foşnitoare 

în somnul minţi ridicate-a veste. 


M-aştern ca pânze străvezii de ceaţă 
Pe-o dunăre de mari singurătăți 
şi-aştept să mă întorc din alte dăţi 
dintr-un ţinut îndurerat de viaţă; 


şi nu cunosc un cântec mătăsos 

şi mai frumos ca toamna viitoare, 
în care smălţuita depărtare 

va curge peste mine veşnic şi duios. 

M-a strigat singurătatea pe nume 
şi sângele aşteaptă lângă pământ 
ca amintirile sau o genune 

să-i biciuiască orele în vânt. 


Uite, m-aştern ca o linişte de ceară 

ŞI nici o nebunie nu începe; 
numai lumina mea e amară 
ca serile lungi crescute în stepe. 


(Junimea Literară, an. 22-23, nr. 10-12, 
nr. 1-6, 1933-1934, p. 59) 

Autumnală 


Copacil-s toamna evantaie japoneze 

— Pe unde am trecut — umbrare moi şi largi; 
Alt-dată cum veneai, cu mâinile ce-mi fură dragi, 
Vin azi, cu seara, amintiri să mă-mbuneze. 


Copacii-s toamna galbene priviri spre moarte; 
De unde ştii că nu te-aştept şi-acum 

Cu naiul fără cântec şi uitat în fum, 

Cu ochii obosiţi pe-aceeaşi veche carte? 


În frunze fluieră un vânt în unison; 

Ciudate semne-n trunchiuri nalte s-au închis; 
În zare-un palmier de nouri s-a deschis, — 
Livada cântă sub ferestre monoton. 


(Alfa, Anul I, no. 2, 
noiembrie 1933, p.7) 

Decembre 


Apusul îşi închide fântânele-n Decembre 

ŞI nici un drum nu pleacă spre toamne viitoare; 
am glezne-nfipte-n seară şi anii ca o ploaie 

cu ape tulburate de mâini de cerşetoare. 


Se roagă înserarea în sângele meu tânăr 

Şi-mpung pe ceruri plopii în răni deschise-n ceaţă; 
pe geamul vremii scâncet de ore trecătoare. 
Decembre îşi închide ferestrele de gheaţă. 


(Alfa, Anul I, no. 3, 
decembrie 1933, p. 10) 

Istorie 


Din adânc rădăcini m-au cuprins 
ca un sân cald şi amar. 

De unde vin? Rotocoale de fum 
şi-n cuibul sângelui stele de var. 


Fântâni oprite la mijlocul serii 
poartă pe ciuturi semne vechi, 
izvoarele curg mai departe, 


numai mie îmi lasă sunetul în urechi. 


Lumina şi-a schimbat culoarea, 
nopţile treceau pe lângă vetre de Jar 
şi barda aruncată în stânci 
niciodată nu suna în zadar. 


Iezer din munte: opaiţ şi fântână. 
Coliba în care m-am născut 
pornea din cerul înalt 

ŞI se oprea în lut 


Mă întorc cu faţa la cer; Dumnezeu. 
Şi de mă întorc cu faţa la munte 
aud glasul străbunului meu 

şi-l văd cu sudorile trudei pe frunte. 


Din care ulcior am băut? 

Mai simt arsura în glezne. 
Peste tot erau numai pâcle 
şi lumina venia din bezne. 

Coborât pe şesuri largi 
Mi s-au părut colinele 
vetre din care plecau 
toate semnele şi luminile. 


Mi-am făurit din piatră 
o trainică secure — 
c-am doborât cu ea 

şi piatră, şi pădure. 


lerbile creşteau o largă singurătate 
şi numai stelele arătau drumul, 
seara aprindea focul 

si vremea o prevestea fumul. 


Nebănuit, sub pietre, izvorul 
lovit a izbucnit afară; 

prinsă în căuşul palmei apa 
s-a făcut rugăciune de seară. 


(Univers Literar, Anul XLIX, 
Nr. 21, 18 mai 1940 p.2) 

Ţara 


Trimişii să te caute în vânturi s-au pierdut 
ŞI Nici O veste nouă de tine nu avem; 

pe sate-i ziua tristă şi noaptea e de lut 

şi casele sunt albe de var şi de blestem. 


E moartă Mioriţa şi doina a-ncetat; 

nu străjuiesc luceferi pe crestele de munţi: 
apusul ca un cântec de doruri s-a lăsat 

pe ani şi generaţii, pe vise şi pe frunţi. 


Pe Dunărea de lanuri stau grânele necoapte 
şi palide-n amurguri fecioarele cu seceri,; 

ai vrea să-ntinzi o mână furtuna să ţi-o poarte 
pe unde plânge-o ţară prin veac fără luceferi. 


Şi-aştepţi plecaţii încă sub streşina de vânt. 
Pe masă stau uitate şi carte şi peniță; 

cu fulgere ţi-aş scrie să vii în noul cânt, 

dar unde eşti plecată nici tu nu ştii, domniţă. 


(Zaharia, E. Ar., Antologie rădăuţeană, 
Cernăuţi 1943, p. 39) 

